Meer bekend oor rocker se doodTaylor Hawkins (Foto: AFP) Voorlopige toksikologiese toetse het bevind dat die Foo Fighters se tromspeler, Taylor Hawkins, voor sy dood dagga, opioïede en ander dwelms in sy stelsel gehad het. Hawkins is Vrydag in ’n hotel in Bogota in Colombia dood kort voordat die rockgroep by die Festival Estereo Picnic aan die buitewyke van die stad sou optree. Hawkins was 50 jaar oud. Colombiaanse ondersoekers sê voorlopige nadoodse toetse het verskeie dwelms in die tromspeler se stelsel gevind. Die ondersoekers het egter nie gespesifiseer of die mengsel van middels sy dood veroorsaak het nie. “Die urinetoksikologiese toetse wat op Taylor Hawkins se liggaam uitgevoer is, het voorlopig 10 soorte middels geïdentifiseer, waaronder tetrahidrokannabinol (THC) – wat in dagga voorkom – trisikliese antidepressante, bensodiasepiene en opioïede,” lui ’n verklaring deur die ondersoekers. Forensiese dokters is besig om die presiese oorsaak van Hawkins se dood vas te stel. Die Foo Fighters (Foto: Facebook/ Foo Fighters) Die burgemeester van Bogota se kantoor het gesê daar is laat Vrydagaand ’n noodoproep ontvang oor ’n “pasiënt wat oor borspyn kla”. ’n Dokter het die “onderskeie resussitasie-maneuvers uitgevoer, maar daar was geen reaksie nie en die pasiënt is dood verklaar”. “Die Foo Fighters-familie is platgeslaan deur die tragiese en ontydige verlies van ons geliefde Taylor Hawkins,” het die groep ná sy dood op Twitter gesê. “Sy musikale gees en aansteeklike lag sal ons ewig bybly.” Die groep se optrede by die Festival Estereo Picnic is intussen gekanselleer. Maroela Media het vroeër berig Hawkins was sedert 1997 ŉ lid van Foo Fighters nadat die hoofsanger en voormalige tromspeler van Nirvana, Dave Grohl, hom raakgesien het. Dit was sy slag met die tromme wat gehelp het om liedjies soos “Learn to Fly” en “Best of You” treffers te maak. Hawkins was voorheen tromspeler vir die Kanadese indie-liedjiester Alanis Morissette.